## **Pašvaldību finanšu izlīdzināšana**

2019.gada valsts budžetā ir paredzēts finansējums pašvaldībām 122,94 milj. *euro* apmērā, kas paredzēta Pašvaldību finanšu izlīdzināšanas likuma normu izpildei, tai skaitā:

1. Dotācija pašvaldību finanšu izlīdzināšanas fondam 35,82 milj. *euro* apmērā;

2. Speciālā dotācija 86,46 milj. *euro* apmērā, kura:

a) 52,09 milj. *euro* tiek pievienota pašvaldību finanšu izlīdzināšanas fondam;

b) 34,36 milj. *euro* tiek integrēta pašvaldību finanšu izlīdzināšanas sistēmā pēc iedzīvotāju ienākuma nodokļa sadales principiem;

3. Dotācija 0,66 milj. *euro* apmērā pašvaldībām par bērniem bērnunamos un iemītniekiem veco ļaužu pansionātos un centros, kuri tajos ievietoti līdz 1998.gada 1.janvārim, Ministru kabineta noteiktajā kārtībā.

Pašvaldību finanšu izlīdzināšanas aprēķins tiek veikts atbilstoši Pašvaldību finanšu izlīdzināšanas likumam, kurš nodrošina līdzvērtīgas iespējas pašvaldību autonomo funkciju realizācijai, kā arī, pārdomāti pārdalot līdzekļus, veicina pašvaldību ieinteresētību savas administratīvās teritorijas attīstībā.

Pašvaldību finanšu izlīdzināšanas likums paredz vienlīdzīgas piemērojamas normas pašvaldību finanšu izlīdzināšanas aprēķina veikšanā attiecībā uz visām pašvaldībām. 2019.gadā, rēķinot uz vienu iedzīvotāju, pašvaldībām to funkciju veikšanai pēc pašvaldību finanšu izlīdzināšanas tiks nodrošināts ieņēmumu pieaugums. Saskaņā ar Pašvaldību finanšu izlīdzināšanas likumu visi pašvaldību finanšu izlīdzināšanas aprēķinā izmantojamie rādītāji ir publiski pieejami, attiecīgi ikviena pašvaldība var aprēķināt potenciālos pašvaldību finanšu izlīdzināšanas rezultātus, tādējādi prognozēt savus ieņēmumus.

Saskaņā ar 2019.gada pašvaldību finanšu izlīdzināšanas aprēķinu pašvaldību finanšu izlīdzināšanas fonda ieņēmumi plānoti 206,71 milj*. euro* apmērā. Tos veido valsts budžeta dotācija 87,92 milj. *euro* apmērā un pašvaldību iemaksas 118,79 milj. *euro* apmērā.

Atbilstoši 2019.gada pašvaldību finanšu izlīdzināšanas aprēķinam ir paredzēts, ka iemaksas pašvaldību finanšu izlīdzināšanas fondā veiks 12 pašvaldības, bet dotāciju saņems 107 pašvaldības. Lielākie iemaksu veicēji pašvaldību finanšu izlīdzināšanas fondā, rēķinot procentuāli no pašvaldību vērtētajiem ieņēmumiem, ir Garkalnes novads – 27,01%, Carnikavas novads – 21,11%, Mārupes novads – 20,04%, Jūrmalas pilsēta – 18,53%. Rīgas pilsētas iemaksas pašvaldību finanšu izlīdzināšanas fondā būs lielākās pēc kopējo iemaksu apjoma, kas 2019.gadā ir plānotas 86,90 milj. *euro* apmērā, kas procentuāli no Rīgas pilsētas pašvaldības vērtētajiem ieņēmumiem ir 12,77%.